สธ. เผยผล ATK บวก เข้าระบบ HI/CI ไม่ต้อง RT-PCR ซ้ำ-ใช้เคลมประกันจ่ายค่าตรวจเอง
สธ. เผยผล ATK เป็นบวก เข้าระบบ HI/CI ได้ไม่ต้องตรวจ RT-PCR ซ้ำ ยกเว้นกลุ่มที่มีอาการหรือมีความเสี่ยงทางการแพทย์ จะตรวจ RT-PCR โดยไม่มีการคิดค่าใช้จ่าย ส่วนกลุ่มที่มีอาการน้อยหรือไม่มีความเสี่ยงทางการแพทย์ จะเคลมประกันต้องออกค่าตรวจ RT-PCR เองก่อน
สธ. เผยผล ATK บวก เข้าระบบ HI/CI ไม่ต้องตรวจ RT-PCR ซ้ำ-กลุ่มอาการน้อยหรือไม่มีความเสี่ยงทางการแพทย์ จะเคลมประกันต้องออกค่าตรวจ RT-PCR เองก่อน
30 ม.ค. 2565

นพ.รุ่งเรือง กิจผาติ โฆษกกระทรวงสาธารณสุข (สธ.) กล่าวถึงกรณีข้อสงสัยผลตรวจหาเชื้อโควิดด้วยชุดตรวจ ATK เป็นบวก ต้องตรวจซ้ำด้วย RT-PCR หรือไม่ และกรณีการตรวจเพื่อเบิกประกันโควิด ว่า กระทรวงสาธารณสุข วางระบบการดูแลผู้ติดเชื้อโควิด-19 กรณีผลตรวจ ATK เป็นบวก หากไม่มีอาการหรือมีอาการเล็กน้อย สามารถติดต่อลงทะเบียนผ่านสายด่วน 1330 เพื่อเข้าระบบการดูแลรักษาที่บ้าน (Home Isolation) หรือในชุมชน (Community Isolation) ได้ โดยไม่จำเป็นต้องตรวจ RT-PCR ซ้ำ ยกเว้นในรายที่มีอาการหรือมีความเสี่ยงทางการแพทย์ จะมีการตรวจ RT-PCR โดยไม่มีการคิดค่าใช้จ่ายกับผู้ป่วยแต่อย่างใด
สำหรับกลุ่มที่มีอาการน้อยหรือไม่มีความเสี่ยงทางการแพทย์ แต่มีประกันโควิดและต้องการผลการตรวจ RT-PCR เพื่อเป็นหลักฐานในการเคลมประกันนั้น จะต้องรับผิดชอบค่าตรวจ RT-PCR พร้อมใบรับรองสำหรับเบิกประกันเอง ซึ่งจะมีค่าใช้จ่าย และค่าใช้จ่ายการตรวจและเอกสารที่เกี่ยวข้องนี้ ผู้ป่วยจะได้รับคืนจากเงินเอาประกันอยู่แล้ว โดยที่โรงพยาบาลที่ทำการตรวจจะไม่ได้เบิกค่าตรวจ RT-PCR ซ้ำซ้อนกับสำนักงานหลักประกันสุขภาพแห่งชาติ (สปสช.) อีก